Document ID: 32002R0962

32002R0962
L 149/1
JURNALUL OFÍCIAL AL UNIUNII EUROPENE
REGULAMENTUL (CE) NR. 962/2002 AL CONSILIULUI
din 27 mai 2002
de modificare a Regulamentului (CE) nr. 1868/94 de instituire a unui sistem de contingente privind producția de amidon din cartofi
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 36 și 37,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social European (3),
întrucât:
(1)
Articolul 2 alineatul (3) din Regulamentul (CE) nr. 1868/94 (4) stabilește contingentele de amidon din cartofi pentru statele membre producătoare pentru anii de comercializare 2000/2001 și 2001/2002.
(2)
În conformitate cu articolul 3 alineatul (2) din Regulamentul (CE) nr. 1868/94, contingentul se distribuie între statele membre producătoare la fiecare trei ani pe baza raportului Comisiei către Consiliu. În consecință, contingentele actuale stabilite pentru anul de comercializare 2000/2001 ar trebui să fie extinse pe trei ani.
(3)
Comisia își rezervă dreptul de a face alte propuneri legislative corespunzătoare privind sistemul pentru amidonul din cartofi în lumina evaluării în curs a sectorului.
(4)
Statele membre producătoare trebuie să își distribuie contingentele pe o perioadă de trei ani între toți producătorii de amidon pe baza contingentelor adoptate pentru anul de comercializare 2001/2002.
(5)
Cantitățile utilizate care depășesc subcontingentele disponibile pentru anul de comercializare 2001/2002 trebuie să fie deduse pentru anul de comercializare 2002/2003, în conformitate cu articolul 6 alineatul (2) din Regulamentul (CE) nr. 1868/94.
(6)
Modificarea Regulamentului (CE) nr. 1766/92 (5) prin Regulamentul (CE) nr. 1253/1999 al Consiliului (6) a presupus modificări ale terminologiei privind plățile, de la articolul 8; prin urmare, acest regulament trebuie armonizat cu terminologia respectivă,
ADOPTĂ PREZENTUL REGULAMENT:
Articolul 1
Regulamentul (CE) nr. 1868/94 se modifică după cum urmează:
1.
Articolul 2 se înlocuiește cu următorul text:
„Articolul 2
(1) Statelor membre producătoare de amidon din cartofi enumerate mai jos li se alocă următoarele contingente pentru anii de comercializare 2002/2003, 2003/2004 și 2004/2005:
(tone)
Danemarca
168 215
Germania
656 298
Spania
1 943
Franța
265 354
Țările de Jos
507 403
Austria
47 691
Finlanda
53 178
Suedia
62 066
Total
1 762 148
(2) Fiecare stat membru producător distribuie contingentul prevăzut la alineatul (1) între producători spre a fi utilizat în anii de comercializare 2001/2002, 2003/2004 și 2004/2005 proporțional cu subcontingentele disponibile pentru fiecare producător pentru anul de comercializare 2001/2002, înainte de efectuarea unei posibile corecții conform articolului 6 alineatul (2).
Subcontingentele disponibile pentru fiecare producător pentru anul de comercializare 2002/2003 se corectează pentru a ține seama de orice cantitate utilizată peste contingent în cursul anului de comercializare 2001/2002, în conformitate cu articolul 6 alineatul (2).”
2.
Articolul 3 se înlocuiește cu următorul text:
„Articolul 3
(1) La 30 septembrie 2004 sau înainte de această dată și apoi la intervale de trei ani, Comisia prezintă Consiliului un raport privind alocarea contingentului în cadrul Comunității, însoțit de propuneri corespunzătoare. Acest raport va ține seama de eventualele modificări care pot surveni cu privire la plățile către producătorii de cartofi și de evoluțiile de pe piețele amidonului din cartofi și amidonului din cereale.
(2) La 31 decembrie 2004 sau înainte de această dată și apoi la intervale de trei ani, Consiliul, hotărând pe baza articolului 37 din tratat, distribuie contingentul între statele membre pe baza raportului prevăzut la alineatul (1), în vederea utilizării în cursul următorilor trei ani de comercializare.
(3) La 31 ianuarie 2005 sau înainte de această dată și apoi la intervale de trei ani, statele membre îi informează pe cei interesați cu privire la detaliile distribuirii contingentului pentru următorii trei ani de comercializare.”
3.
Articolul 7 se înlocuiește cu următorul text:
„Articolul 7
Prezentul regulament nu acoperă producția de amidon din cartofi a întreprinderilor care nu cumpără cartofi care beneficiază de plata prevăzută la articolul 8 din Regulamentul (CEE) nr. 1766/92 și nici nu beneficiază de restituirile prevăzute la articolul 7 din regulamentul respectiv.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 iulie 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 mai 2002.

Labels: 2
17
6